Italiya mafiyasi bosslari Rim Papasining zo‘rligini tan olishdi

Italiyaning turli hududlarida mahalliy maxsus xizmatlar vakillari mafiya guruhlariga aloqadorlikda gumondor 90 dan ortiq kishini qo‘lga olishdi. Vesti.ru xabariga ko‘ra, mazkur operatsiya doirasida umumiy miqdorda 250 million yevro qiymatiga teng mol-mulk ham xatlangan.

Mafiyaga qarshi kurash milliy departamenti biryo‘la uchta shahar – Neapol, Rim va Florensiyada operatsiya o‘tkazdi. Dastlabki taxminlarga ko‘ra, qo‘lga olinganlar “Kontini” guruhi a’zolaridir. Bu guruh esa, o‘z navbatida, “Kamorra” nomli neapolitan jinoyatchi tashkiloti tarkibiga kiradi. “ITAR-TASS”ning ta’kidlashicha, mazkur operatsiya “Kamorra”ga qarshi kurash tarixidagi eng yirik tadbirdir.
Italiya huquqni muhofaza qiluvchi idoralari xodimlari fikricha, mafiyaning qo‘li shu qadar uzunki, u hatto Rim Papasiga ham jabr yetkaza oladi. Mafiyaga qarshi ayovsiz kurashchi, 25 yildan buyon politsiya himoyasiga olingan mashhur prokuror Nikola Gratteri o‘tgan yilning noyabr oyida Papaning faoliyati mafiyaning “jig‘iga tegishi” haqida xabar bergan edi. Bunda u cherkov doiralarida korrupsiyaga qarshi pontifik tomonidan tashkillashtirilgan kurashni nazarda tutgandi. Ushbu kurashlar mafiyaning rejalarini buzishi, ular esa o‘z navbatida Papadan o‘ch olishlari mumkin, dedi Gratteri.
Ammo Sacra Corona Unita jinoyatchi guruhi vakili Alberto Lorusso prokurorning bu da’vosini tashviqot uchun o‘ylab topilgan, deb hisoblaydi; “Koza Nostra” jinoyatchi tashkilotining yetakchilaridan bo‘lgan Toto Riina (bu ikki jinoyatchi hozirda hibsda) ham uning fikriga qo‘shilib, “Papa – zo‘r yigit”, deya ta’kidladi.
Rim Papasi lavozimiga saylanganidan buyon Fransisk katoliklar orasida juda katta obro‘ orttirdi. Masalan, “Tvitter”da uning 11 milliondan oshiq obunachisi bor. Ammo Papaning muxlislari orasida mafiya yetakchilari ham borligi, aftidan, uning o‘zini ham hayron qoldirsa kerak.
Mafiya vakillari orasidagi suhbatlarning politsiya qo‘lga kiritgan audioyozuvlariga qaraganda, Riina juda kam odamlar haqida ijobiy fikr bildiradi. Papani maqtagani esa uning og‘zidan chiqqan yagona ijobiy tavsif deyishga arzigulik.